**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.03.2024, ora 08.00 – 09.03.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 09.03.2024, ora 07.00**

**RÂURI**

**Debitele au fost staționare** pe râurile din bazinele hidrografice: Bârzava, Caraș, Nera, Cerna, Jiu, Olt, Vedea, Argeș, Ialomița, Siret, Prut, pe cele din Dobrogea, iar pe cursurile mijlocii și inferioare ale Someșului, Mureșului și cursurile inferioare ale Crișurilor au fost în creștere prin propagare.

Pe celelalte râuri debitele au fost, în general, în scădere.

Debitele se situează la valori peste mediile multianuale lunare pe râurile din bazinele hidrografice: Vișeu, Someșul Mare, Someșul Mic, Mureș (exceptând Târnavele), Bega, bazinele superioare ale Crișurilor, Jiului, Cibinului, Lotrului, bazinul superior şi mijlociu al Bistriței, cursul mijlociu şi inferior al Prutului și pe unii afluenți din bazinul mijlociu al Oltului.

Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Crasna, Moravița, Vedea, Argeș, Râmnicu Sărat, Bârlad, bazinul inferior al Bistriței, cursul Ialomiței, pe afluenții Trotuşului și Prutului, pe unii afluenți din bazinele inferioare ale Jiului, Oltului și pe unele râuri din Dobrogea.

În interval s-a situat peste **COTA DE ATENȚIE** râul Chizdia la stația hidrometrică Ghizela(250+12) – jud. TM.

**Debitele vor fi în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Siret, Prut, pe cele din Dobrogea, unde vor fi staționare și cursurile inferioare ale Someșului și Mureșului, unde vor fi în creștere prin propagare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 08-09.03.2024 **a fost în scădere, având valoarea de** **5900 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere pe sectorul Gruia-Oltenița și relativ staționare pe sectorul Călărași-Tulcea.

**Debitul la intrarea în ţară** (secţiunea Baziaş) **va fi în scădere (5800 m3/s).**

În aval de Porţile de Fier debitele vor fi în scădere pe sectorul Gruia-Brăila și relativ staționare pe sectorul Galați-Tulcea.

***Se situează în faza I de apărare următoarele sectoare de dig:***

-Sfântu Gheorghe, Tudor Vladimirescu (din administrarea ANAR); Nufăru-Victoria (din administrarea consiliilor locale) - jud. Tulcea.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor de la 33 l/s la 26 l/s la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Crişuri**

Debitul râului Barcău în secțiunea Nușfalău este 1.21 mc/s;

Debitul râului Crișul Alb în secțiunea Crișcior este 5.10 mc/s.

**A.B.A. Olt**

**Jud. Brașov:**

Prin adresa nr. 63056 din 21.12.2023 înregistrată la S.G.A. Brașov sub nr. 11485 din 21.12.2023, Compania APA Brașov S.A. anunța începerea diminuării preluării de apă brută din Acumularea Săcele – pr. Tărlung cu 450 l/s și începerea compensării necesarului de apă din sursa subterană de rezervă - Front captare A.N.I.F. – zona Hărman Prejmer (aplicare prevederi “Plan de restricții și folosire a apei în periodele deficitare”). Nu s-au impus restricții de alimentare cu apă la populație.

**2.** **Situaţia meteorologică în intervalul 08.03.2024, ora 09.00 –09.03.2024, ora 06.00**

**În ţară** vremea a fost în general închisă. S-au semnalat ploi slabe, mai frecvente pe parcursul zilei, local în Crișana, pe arii restrânse în Oltenia și izolat în Muntenia, Dobrogea și Transilvania. Local în Carpații Occidentali și pe areale mai mici în Carpații Meridionali au fost precipitații predominant sub formă de ninsoare. Vântul a suflat slab și moderat, cu ușoare intensificări la altitudini de peste 2000 m în masivele sudice. Stratul de zăpadă era prezent în zona montană, unde măsura la ora 20, pe platformele stațiilor meteorologice, până la 137 cm la Bâlea Lac. Temperaturile maxime s-au încadrat între 1 grad la Câmpulung și 12 grade la Sighetu Marmației, iar la ora 06 se înregistrau valori termice cuprinse între -6 grade la Botoșani, Negrești, Târgu Ocna și Vaslui și 5 grade la Baia Mare, Constanța-dig, Gura Portiței, Oradea, Săcuieni, Satu Mare și Supuru de Jos. Dimineața s-a semnalat ceață izolat în vest, iar pe parcursul nopții în centru și sud.

**Observaţie**: în intervalul de diagnozăau fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Craiova și 1 de către CNPM pentru Muntenia.

**La Bucureşti** valorile termice s-au situat ușor sub cele specifice perioadei. Cerul a fost mai mult noros, iar la începutul zilei a plouat slab în unele cartiere. Vântul a suflat slab și moderat. Temperatura maximă a fost de 8 grade la toate stațiile meteorologice, iar la ora 06 se înregistrau 1 grad la Filaret și Băneasa și 2 grade la Afumați.

**3. Prognoza meteorologică în intervalul 09.03.2024, ora 09.00–10.03.2024, ora 9.00**

**În ţară** vremea va deveni în general frumoasă, iar valorile termice diurne, în creștere față de ziua precedentă, se vor situa ușor peste mediile specifice primei decade a lunii martie. Pe parcursul zilei cerul va fi mai mult senin în nord-est, iar în restul teritoriului va avea temporar înnorări, dar numai izolat, cel mai probabil în dealurile submontane vor fi posibile

ploi slabe, iar la altitudini de peste 1400 m, precipitații mixte. Noaptea, nebulozitatea se va extinde în vest și sud-vest, unde pe arii foarte mici va ploua slab, iar în rest cerul va fi variabil spre senin. Vântul va sufla slab și moderat, cu unele intensificări în sudul Banatului și în zona Carpaților Meridionali. Temperaturile maxime se vor încadra între 7 și 15 grade, iar cele minime între -5 și 7 grade, ușor mai scăzute în depresiunile Carpaților Orientali până spre -7 grade. Dimineața și noaptea pe suprafețe mici se va semnala ceață.

**La Bucureşti** vremea va deveni în general frumoasă, iar valorile termice diurne, în creștere față de ziua precedentă, se vor situa ușor peste mediile specifice primei decade a lunii martie. Cerul va fi variabil, mai mult senin noaptea, iar vântul va sufla slab până la moderat. Temperatura maximă va fi de 12...13 grade, iar cea minimă de -2...1 grad.

**4. Buletin nivometeorologic pentru perioada 08.03.2024, ora 20-11.03.2024, ora 20:**

**Evoluția vremii în intervalul 07-08.03.2024**

Vremea s-a răcit ușor. Cerul a fost temporar noros, iar în Carpații Occidentali și în vestul celor Meridionali s-au semnalat precipitații slabe, predominant sub formă de ninsoare, trecător sub formă de lapoviță sau ploaie la altitudini joase, de sub 1300 m. Vântul a suflat slab și moderat, cu intensificări temporare de 40-50 km/h pe crestele Carpaților Meridionali și a celor de Curbură. Local s-a semnalat ceață. Stratul de zăpadă a crescut ușor în Munții Apuseni și în vestul Carpaților Meridionali, cu până la 2 cm, iar în rest s-a menținut constant sau a scăzut ușor.

**În data de 08.03.2024, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 137 cm la Bâlea-Lac, 117 cm la Vf. Țarcu, 65 cm la Vf. Omu, 38 cm la Păltiniș, 24 cm la Parâng;

**Carpaţii Orientali:** 133 cm la Vf. Călimani, 34 cm la Vf. Lăcăuți, 26 cm la Vf. Iezer, 24 cm la Ceahlău-Toaca, 25 cm la Bucin;

**Carpaţii Occidentali:** 30 cm la Vf. Vlădeasa.

**Prognoza vremii în intervalul 08.03.2024, ora 20:00-11.03.2024, ora 20:00:**

Temperaturile vor înregistra o creștere treptată de la o zi la alta. Cerul va fi variabil, cu înnorări temporare, mai accentuate începând cu seara zilei de duminică, 10 martie. Izolat și slab în primele două zile ale intervalului și în extindere în noaptea de duminică spre luni și în ziua de luni, 11 martie, se vor semnala precipitații mixte, mai ales ploi la altitudini joase și temporar ninsori în zonele înalte. Vântul va prezenta în primele 24 de ore ale intervalului ușoare intensificări doar pe creste, iar în ultimele două zile se va intensifica treptat din sector sud-vestic, cu viteze ce vor atinge 60-80 km/h pe crestele din Carpații Meridionali în cursul zilei de duminică, 10 martie, și 100-110 km/h în cursul zilei de luni, 11 martie. Temporar se va semnala ceață.

**Temperaturi prognozate în intervalul 08.03.2024, ora 20:00-11.03.2024, ora 20:00:**

**Peste 1800 m: temperaturi minime**: în creștere de la -10..-7 grade spre -5..0 grade;

 **temperaturi maxime**: în creștere de la -6… 0 grade spre -1..4 grade.

**Sub 1800 m: temperaturi minime**: în creștere de la -7…-2 grade spre -2..4 grade;

 **temperaturi maxime**: în creștere de la 0… 7 grade spre 3..9 grade;

**Vânt la peste 2000 m:** redus în prima zi a intervalului, în intensificare în ultimele două zile din sector sud-vestic, cu viteze temporare de 60-80 km/h pe crestele din Meridionali în cursul zilei de duminică, 10 martie, și de 100-110 km/h în cursul zilei de luni, 11 martie;

**Izoterma de 0 grade**: în creștere de la 800 - 1300 m spre 1500 - 2200 m, cu cele mai ridicate

valori în masivele vestice.

**Evoluția stratului de zăpadă și a riscului de avalanșă în zona montană înaltă**

**Munții Făgăraș RISC ÎNSEMNAT (3)**

**La peste 1800 m,** în partea superioară a stratului se întâlnesc 10-15 cm de zăpadă recentă, depusă peste crustele mai vechi de gheață formate la limita vechiului strat, precum și peste cornișele și plăcile de vânt preexistente din zona crestelor. Izolat se vor mai semnala precipitații mixte slabe, trecător ninsori, aria precipitațiilor fiind în extindere în cursul zilei de luni, 11 martie. Mai ales la supraîncărcări, dar izolat și spontan, pe fondul temperaturilor în creștere din ultimele două zile și al precipitațiilor temporar lichide de luni, pe pantele mai înclinate acest strat recent depus poate aluneca peste cele mai vechi și dure din interior, iar unele structuri mai vechi de plăci de vânt mai vechi încă se pot rupe. În aceste condiții se pot declanșa avalanșe de dimensiuni medii și cu totul izolat mai mari pe unele văi nordice, unde sunt prezente depozite mai mari de zăpadă și dacă se vor angrena unele straturi subiacente de zăpadă, mai vechi. Izolat se poate disloca un strat mai consistent de zăpadă, care să alunece peste zona din profunzime formată din cristale de tip cupă sau peste sol, riscul fiind **însemnat (3)**.

**La altitudini mai mici de 1800 m:** ninsorile recente au depus și aici local un strat de 5-10 cm de zăpadă, pe versanții nordici peste zăpada veche, mai dură, iar pe cei sudici și peste sol. Mai ales la altitudini între 1600-1800 m și la suprasarcini, stratul recent depus, iar în cazuri izolate și unele mai vechi, de pe versanții nordici în special, cu rezistență mai scăzută, pot aluneca peste cele mai dure de la baza solului, ducând la avalanșe de dimensiuni mici și izolat medii spre 1800 m. Creșterea temperaturilor poate duce și la anumite curgeri spontane, în general de mici dimensiuni. Riscul este **redus (1)**.

**Munții Bucegi RISC MODERAT (2)**

**La peste 1800 m**, ninsorile din zilele precedente au fost slabe și au depus doar câțiva centimetri de zăpadă, fără să modifice semnificativ structura stratului. Vechiul strat prezintă pe alocuri un strat cu rezistență mai redusă, în special pe versanții cu orientare nordică și estică, în multe cazuri fiind situat la limita inferioară peste cruste mai vechi de gheață. Izolat se vor mai semnala precipitații mixte slabe, trecător ninsori, aria precipitațiilor fiind în extindere în cursul zilei de luni, 11 martie. Pe anumite văi și pante umbrite sunt unele acumulări mai mari de zăpadă, iar în zonele crestelor cornișe. În interior se întâlnesc mai multe cruste de gheață, intercalate cu zone ce au rezistență scăzută, formate din cristale de tip cupă. La supraîncărcări mai mari, dar izolat și spontan, pe fondul temperaturilor în creștere din ultimele două zile și al precipitațiilor temporar lichide de luni, stratul cu rezistență mai redusă din partea superioară a zăpezii, în special de pe versanții nordici și estici poate fi dislocat, ceea ce poate duce la declanșări de avalanșe mici și izolat medii. Riscul va fi **moderat (2)**.

**Sub 1800 m**: stratul este de dimensiuni mici, fiind prezent mai ales la altitudini de peste 1600 m. Mai ales pe versanții estici și nordici, pe pantele mai înclinate și doar la supraîncărcări mari, stratul de la suprafață poate fi dislocat, fiind condiții pentru avalanșe de dimensiuni mici. Riscul va fi **redus (1)**.

**Munții Parâng-Șureanu RISC ÎNSEMNAT (3)**

**La peste 1800 m**, în partea superioară a zăpezii întâlnim un strat recent depus, ce depășește pe alocuri 10-15 cm, mai ales pe versanții sudici. Izolat se vor mai semnala precipitații mixte slabe, trecător ninsori, aria precipitațiilor fiind în creștere în cursul nopții de duminică spre luni și mai ales a zilei de luni, 11 martie. În zona crestelor regăsim cornișele și structurile mai vechi de plăci de vânt, iar în zonele adăpostite sunt unele acumulări mai mari de zăpadă. În profunzime sunt unele straturi cu rezistență redusă, alcătuite în principal din cristale de tip cupă, dar și fațetate, mai ales pe versanții nordici și în apropierea crestelor. Zăpada proaspătă și anumite straturi subiacente cu rezistență încă redusă pot aluneca peste structurile mai dure din interior, ducând la declanșarea de avalanșe medii și cu totul izolat mari, riscul fiind prezent pe versanții nordici, estici și sudici, putând apărea atât la suprasarcini, cât și spontan pe fondul temperaturilor în creștere din ultimele două zile și temporar al precipitațiilor lichide de luni, pe pantele suficient de înclinate. Riscul declanșării avalanșelor va fi **însemnat (3)**.

**Sub 1800 m**: precipitațiile căzute au fost mai însemnate în ultimele zile pe versanții sudici, zăpada recent depusă depășind aici pe alocuri 5-10 cm. La altitudini de 1600-1800 m, precum și pe anumite văi sau zone adăpostite sunt depozite mai mari de zăpadă. Pe pantele mai înclinate, mai ales la supraîncărcări, vor fi condiții pentru curgeri și avalanșe de dimensiuni în general mici. Riscul va fi **redus (1)**.

**Munții Țarcu-Godeanu RISC ÎNSEMNAT (3)**

**La peste 1800 m**, ninsorile din ultimele zile au fost mai însemnate în masivul Godeanu, acolo unde stratul recent depus de zăpadă depășește pe alocuri 15-20 cm, fiind depus peste crustele de gheață aflate la suprafața vechiului strat, înghețat. În masivul Țarcu s-au depus local doar 5-10 cm de zăpadă în ultimele zile. Izolat se vor mai semnala precipitații mixte slabe, trecător ninsori, aria precipitațiilor fiind în extindere în cursul serii și nopții de duminică spre luni și mai ales al zilei de luni, 11 martie. Pe văi și în zonele adăpostite se mențin troienele și depozitele vechi de 1-2 metri, iar în zona crestelor cornișele mai vechi. Mai ales la supraîncărcări, dar izolat și spontan pe fondul temperaturilor în creștere din ultimele două zile și al precipitațiilor temporar lichide de luni, vor fi condiții pentru declanșarea unor avalanșe de dimensiuni în general medii și izolat mari, ce pot angrena în special zăpada proaspătă, iar în cazuri izolate și pe cea din straturile subiacente, cu rezistență mai redusă. Riscul declanșării avalanșelor va fi **însemnat (3)**.

**La altitudini mai mici de 1800 m:** se întâlnește un strat recent depus de zăpadă ce depășește pe alocuri 5-10 cm, mai ales în zona masivului Godeanu, în special spre altitudini de 1800 m. Temperaturile vor crește treptat și sunt așteptate ploi în cursul zilei de luni, 11 martie. Mai ales la altitudini de 1500-1800 m, în special la supraîncărcări, stratul recent depus poate aluneca peste cel vechi sau peste sol și se pot produce astfel curgeri sau avalanșe de dimensiuni mici, în ansamblu riscul fiind **redus (1)**.

**Munții Rodnei RISC ÎNSEMNAT (3)**

**La peste 1800 m**, în partea superioară a stratului se întâlnesc local peste 10 cm de zăpadă proaspătă, iar stratul vechi, peste care s-a depus, mai prezintă în interior zone cu rezistență relativ redusă. Izolat se vor mai semnala precipitații mixte slabe, trecător ninsori, aria precipitațiilor fiind în extindere în cursul zilei de luni, 11 martie. În profunzime stratul este destul de compact, cu cruste de gheață intercalate în interior, iar pe văile umbrite și în zonele adăpostite sunt troiene şi acumulări mari de zăpadă. Pe pantele suficient de înclinate stratul de zăpadă proaspătă de la suprafaţă, iar în cazuri izolate și unele subiacente, cu rezistență mai redusă, pot aluneca peste straturile mai vechi și mai stabile din profunzime,existând astfel condiții pentru declanșarea unor avalanșe de dimensiuni mici și medii, mai ales la supraîncărcări, dar izolat și spontan, pe fondul temperaturilor în creștere din ultimele două zile și al precipitațiilor temporar lichide de luni. Riscul va fi **însemnat (3)**.

**La altitudini mai mici de 1800 m**: în ultimele zile s-au depus local peste 5 cm de zăpadă proaspătă, iar pe anumite pante nordice și estice sunt depozite mai vechi de dimensiuni mai importante. Mai ales la supraîncărcări, pe pantele suficient de înclinate, stratul de zăpadă poate fi antrenat în curgeri sau avalanșe izolate, în general de dimensiuni mici. Riscul va fi **redus (1)**.

**Munții Călimani-Bistriței RISC MODERAT (2)**

**La peste 1800 m** s-au depus în ultimele zile local peste 5 cm de zăpadă proaspătă, până la cel mult 10 cm pe unele pante și văi vestice. Stratul este mediu stabilizat în partea sa superioară. În profunzime zăpada veche este relativ stabilizată și întărită, cu cruste de gheață intercalate și cristale tip cupă spre bază pe versanții nordici. Izolat se vor mai semnala precipitații mixte slabe, trecător ninsori, aria precipitațiilor fiind în creștere în cursul zilei de luni, 11 martie. Pe pantele suficient de înclinate, zăpada proaspătă de pe versanții vestici sau unele straturi cu rezistență mai redusă de pe versanții nordici și estici, mai ales la supraîncărcări, vor putea aluneca peste straturile mai vechi și mai stabile din profunzime și declanșa avalanșe de dimensiuni mici și izolat medii. Riscul declanșării avalanșelor va fi **moderat (2)**.

**Sub 1800 m**: stratul de zăpadă este relativ redus, creșteri locale de peste 5 cm înregistrându-se doar pe anumiți versanți vestici, la altitudini de peste 1500 m. Pe anumite pante și văi mai umbrite mai sunt prezente depozite vechi, importante. La altitudini de peste 1600 m, mai ales pe fondul temperaturilor în creștere din ultimele două zile și al precipitațiilor temporar lichide de luni, pe pantele și văile cu acumulări mai mari de zăpadă vor fi condiții pentru curgeri sau avalanșe de dimensiuni în general mici. Riscul va fi **redus (1)**.

**Masivul Ceahlău RISC REDUS (1)**

Ninsorile înregistrate recent au fost slabe, iar stratul de zăpadă nu a suferit modificări importante. La altitudini de peste 1600 m și pe anumite văi și zone adăpostite sunt acumulări mai mari de zăpadă, iar în rest stratul are dimensiuni destul de reduse, fiind în general bine stabilizat. Izolat se vor mai semnala precipitații mixte slabe, trecător ninsori, aria precipitațiilor fiind în extindere în cursul zilei de luni, 11 martie. Pe pantele suficient de înclinate și cu acumulări mai mari de zăpadă se pot declanșa unele curgeri sau avalanșe de dimensiuni mici și cu totul izolat medii pe anumite văi cu depozite, mai ales la supraîncărcări. Riscul declanșării avalanșelor va fi **redus (1)**.

**Masivul Vlădeasa RISC MODERAT (2)**

Ninsorile recente au fost însemnate cantitativ și au depus local peste 20 cm de zăpadă proaspătă la peste 1500 m. Izolat se vor mai semnala precipitații mixte slabe, trecător ninsori, aria precipitațiilor fiind în extindere în cursul nopții de duminică spre luni și mai ales a zilei de luni, 11 martie. Pe pantele mai înclinate se pot produce avalanșe de dimensiuni mici și izolat medii, care să angreneze stratul de zăpadă proaspăt depus, iar odată cu încălzirea vremii de duminică și luni vor apărea curgeri izolate. Riscul este **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC ÎNSEMNAT (3)** | **RISC REDUS (1)** |
| **MUNȚII BUCEGI** | **RISC MODERAT (2)** | **RISC REDUS (1)** |
| **MUNȚII PARÂNG- ȘUREANU** | **RISC ÎNSEMNAT (3)** | **RISC REDUS (1)** |
| **MUNȚII ȚARCU-GODEANU** | **RISC ÎNSEMNAT (3)** | **RISC REDUS (1)** |
| **MUNȚII RODNEI** | **RISC ÎNSEMNAT (3)** | **RISC REDUS (1)** |
| **MUNȚII CĂLIMANI-BISTRIȚEI** | **RISC MODERAT (2)** | **RISC REDUS (1)** |
| **MUNȚII CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.P.M. Argeș** informează telefonic că în data de 08.03.2024 câteva persoane din comuna Mioarele, sat Țigănești, au fost preluate de ambulanță în urma consumului de apă de la un izvor. Se va reveni cu informații după investigațiile de la fața locului.

**Pe fluviul Dunărea**

**A.B.A. Jiu** informează că în seara zilei de 08.03.2024, în jurul orei 22:00, a fost primită o sesizare telefonică de la Căpitănia Portului Bechet, jud. Dolj, că pe fluviul Dunărea la km fluvial 698.8, împingătorul Mercur201 sub pavilion românesc a acostat la malul românesc cu un convoi de 8 unităţi, prezentând la şlepul numărul 6 care este încărcat cu rocă fosfatică naturală (praf alb-gălbui), o avarie (gaură de apă).

Personalul din cadrul biroului G.M.P.R.A. a luat legătura cu comandantul împingătorului, care a confirmat avaria la șlepul numărul 6, dar a informat că situaţia este sub control și că în fluviul Dunărea nu s-a deversat rocă fosfatică naturală. Se va reveni cu informații dacă situația o va impune.

Pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiş** informează telefonic că în data de 08.03.2024, în jurul orei 16:00, s-a produs un incendiu pe amplasamentul fabricii Continental Anvelope din municipiul Timişoara, în hala 4 vulcanizare, cuva 9, la tubulatura de ventilaţie. Incendiul a fost stins de către pompierii societăţii şi echipajele I.S.U. Banat. Pe durata intervenţiei a fost oprită producţia. Activitatea a fost reluată, cu excepţia cuvei 9, care va fi repornită după repararea tubulaturii de la sistemul de ventilaţie.

**Agenţia Naţională pentru Protecţia Mediului** informează că din rezultatele analizelor efectuate în data de 07.03.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţia B-11** (orașul Bragadiru, jud. Ilfov).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**